Návrh

**NARIADENIE VLÁDY**

**Slovenskej republiky**

z ... 2025,

**ktorým sa mení a dopĺňa nariadenie vlády Slovenskej republiky č. 195/2018 Z. z., ktorým sa ustanovujú podmienky na poskytnutie investičnej pomoci, maximálna intenzita investičnej pomoci a maximálna výška investičnej pomoci v regiónoch Slovenskej republiky v znení neskorších predpisov**

Vláda Slovenskej republiky podľa § 29 ods. 1 zákona č. 57/2018 Z. z. o regionálnej investičnej pomoci a o zmene a doplnení niektorých zákonov v znení neskorších predpisov nariaďuje:

Čl. I

Nariadenie vlády Slovenskej republiky č. 195/2018 Z. z., ktorým sa ustanovujú podmienky na poskytnutie investičnej pomoci, maximálna intenzita investičnej pomoci a maximálna výška investičnej pomoci v regiónoch Slovenskej republiky v znení nariadenia vlády Slovenskej republiky č. 429/2020 Z. z., nariadenia vlády Slovenskej republiky č. 473/2021 Z. z., nariadenia vlády Slovenskej republiky č. 5/2023 Z. z. a nariadenia vlády Slovenskej republiky č. 61/2024 Z. z sa mení a dopĺňa takto:

1. V § 2 ods. 4 písm. d) sa slová „najmenej rozvinutými okresmi3)“ nahrádzajú slovami „prioritnými okresmi3)“.

Poznámka pod čiarou k odkazu 3 znie:

„3) § 2 písm. a) zákona č. .../2025 Z. z. o podpore prioritných okresov a o zmene a doplnení niektorých zákonov.“.

1. § 8 sa dopĺňa odsekmi 4 a 5, ktoré znejú:

„(4) Ak je investičný zámer s oprávnenými nákladmi do 50 miliónov eur realizovaný v oblasti podľa osobitného predpisu4b), možno intenzitu investičnej pomoci podľa prílohy č. 6 zvýšiť o 10 percentuálnych bodov.

 (5) Maximálna intenzita investičnej pomoci pri uplatnení zvýšenia intenzity investičnej pomoci podľa odsekov 2, 3 alebo odseku 4 nesmie presiahnuť 75 % z celkovej výšky oprávnených nákladov investičného zámeru.“.

Poznámka pod čiarou k odkazu 4b znie:

„4b) Nariadenie Európskeho parlamentu a Rady (EÚ) 2024/795 z 29. februára 2024, ktorým sa zriaďuje Platforma strategických technológií pre Európu (platforma STEP) a mení sa smernica 2003/87/ES a nariadenia (EÚ) 2021/1058, (EÚ) 2021/1056, (EÚ) 2021/1057, (EÚ) č. 1303/2013, (EÚ) č. 223/2014, (EÚ) 2021/1060, (EÚ) 2021/523, (EÚ) 2021/695, (EÚ) 2021/697 a (EÚ) 2021/241 (Ú. v. EÚ L, 2024/795, 29. 2. 2024).“.

1. V § 8 sa vypúšťa odsek 4. Doterajší odsek 5 sa označuje ako odsek 4.
2. V § 8 ods. 4 sa slová „podľa odsekov 2, 3 alebo odseku 4“ nahrádzajú slovami „podľa odseku 2 alebo odseku 3“.

Čl. II

Toto nariadenie vlády nadobúda účinnosť 1. marca 2025 okrem čl. I prvého bodu, ktorý nadobúda účinnosť 1. mája 2025 a čl. I tretieho bodu a štvrtého bodu, ktoré nadobúdajú účinnosť 1. januára 2028.